በኮንታ በተከሰተ የመሬት መኝሸራተት የ22 ሰዎች ሕይወት አለፈ
በደቡብ ክልል ኮንታ ልዩ ወረዳ እሑድ ጥቅምት 2 ቀን 2012 ዓ.ም. በተከሰተ የመሬት መንሸራተት አደጋ፣ የአምስት አባወራዎች መኖሪያ ቤቶች ተደርምሰው በውስጣቸው የነበሩ 22 ሰዎች ሕይወት ማለፉ ታወቀ፡፡ ሕይወታቸው ካለፈ ነዋሪዎች መካከል አንድ የፖሊስ አባልና ቤተሰቡ እንደሚገኙበት ለማወቅ ተችሏል፡፡ለተከታታይ ቀናት ሲጥል በነበረ ከባድ ዝናብ ሳቢያ ከሌሊቱ 10፡30 ሰዓት ዙካ ዛሌ በተባለ የልዩ ወረዳው ቀበሌ 03 አካባቢ የተከሰተው ይኼ አደጋ፣ ምናልባትም በተለያዩ ምክንያቶች ወደ ሥፍራው ያቀኑ ሌሎች ሰዎችንም ሰለባው አድርጎ ሊሆን ይችላል የሚል ግምት እንዳለም የልዩ ወረዳው የመንግሥት ኮሙዩኒኬሽን ጽሕፈት ቤት ኃላፊ አቶ ፋሲካ ሙሉጌታ ለሪፖርተር በስልክ አስረድተዋል፡፡ከአደጋው በኋላ በቤቶቹ መደርመስ ሕይወታቸው አልፎ ከመሬት ሥር የተቀበሩ አስከሬኖችን የማውጣት ሥራ በፌዴራል ፖሊሲ፣ በመከላከያ ሠራዊትና በአካባቢው ፖሊስ እንዲሁም በኮይሻ ኤሌክትሪክ ኃይል ማመንጫ ፕሮጀክት ላይ ተሰማርቶ በሚገኘው የጣልያን ኩባንያው ሳሊኒ ዕገዛ እየተከናወነ እንደሚገኝ ያስታወቁት አቶ ፋሲካ፣ እስካሁንም 17 አስከሬኖችን ማውጣት እንደተቻለ ተናግረዋል፡፡ከአሁን ቀደም ነሐሴ 4 ቀን 2011 ዓ.ም. በወረዳው በተከሰተ ናዳና የውኃ ሙላት ሁለት ሰዎች መሞታቸውን፣ እንዲሁም መስከረም 24 ቀን 2012 ዓ.ም. በተከሰተ ናዳ በርካታ ሰብል መውደሙንና ቤቶች ፈርሰው ከ130 በላይ አባወራዎች መፈናቀላቸውን በማስታወስም፣ አካባቢው ተዳፋታማ ስለሆነ ተደጋጋሚና ተመሳሳይ አደጋ የሚከሰትበት እንደሆነ አቶ ፋሲካ ገልጸዋል፡፡ የአደጋ ቅድመ ማስጠንቀቂያ ለመስጠት ከአደጋ ሥጋትና ዝግጅት ኤጀንሲ ጋር ተባብረው ቢሠሩም፣ በማኅበረሰቡ አቅም ማነስ ሳቢያ ከመኖሪያ ቀዬው ርቆ ቤት ተከራይቶ መኖር ስለማይችል የሥጋት ማስጠንቀቂያዎቹ ተግባራዊ እንደማይሆኑ ገልጸዋል፡፡‹‹ይኼ የአካባቢውን ማኅበረሰብ ከሥጋት ቀጣና ነፃ ማድረግ በልዩ ወረዳው መንግሥት አቅም ብቻ ሙሉ በሙሉ ሊሸፈን የሚችል አይደለም፤›› በማለት፣ የክልሉ መንግሥትና የፌዴራል መንግሥት የሚያስፈልገውን ዕርዳታና ድጋፍ ያደርግ ዘንድ ጥሪያቸውን አቅርበው ሕዝቡም ተመሳሳይ ጥያቄ እያነሳ እንደሚገኝ ጠቁመዋል፡፡ በአካባቢው አሁንም ሥጋት እንዳለም አቶ ፋሲካ ተናግረዋል፡፡በአደጋው የተጎዱና የተፈናቀሉ ነዋሪዎች መኖራቸውን የጠቆሙት የጽሕፈት ቤቱ ኃላፊው፣ የተጎዱት የገንዘብ፣ የቁሳቁስና የመጽሐፍት እንዲሁም የተለዋጭ መኖሪያ ሥፍራ ስለሚያስፈልጋቸው የድጋፍ ርብርብ እንዲደረግም ጠይቀዋል፡፡ ከተፈናቀሉት መካከል ሕፃናትና አዛውንት ይገኙበታልም ብለዋል፡፡ ሆኖም እስካሁን ትኩረት የተደረገው በአደጋው ሕይወታቸው አልፎ በድርምስ አፈር የተሸፈኑ አስከሬኖች ማውጣት ላይ በመሆኑ፣ የተጎጂና የተፈናቃይ መረጃ እንዳልተሰበሰበ አስታውቀዋል፡፡በደቡብ ክልል የተዋቀረ ኮሚቴ ማክሰኞ ጥቅምት 4 ቀን 2012 ዓ.ም. የተለያዩ አልባሳትን፣ የብርድ ልብስና መጽሐፍት ይዞ ወደ ሥፍራው እንዳቀና ታውቋል፡፡ የኮንታ ልዩ ወረዳ ከጅማ፣ ከካፋ፣ ከጋሞና ከዳወሮ ዞኖች የሚዋሰን ወረዳ ነው፡፡  